钦定古今图书集成/明伦汇编/官常典/第277卷 > 《授李毗集贤校理等制》崔嘏
## 钦定古今图书集成/明伦汇编/官常典/第277卷 > 《授李毗集贤校理等制》崔嘏

敕秘书正字集贤校理李毗等：披《书殿》雠校之文，秉
东观铅黄之笔，必选其雄词掷地、敏学通天者而授
之。尔等皆以后来之英，前达所许，人推领袖，名于缙
绅。或荆山蕴片玉之姿，或桂树择一枝之秀。五常师
于中道，万里视其长途。况我台臣，监领二职，以尔上
请，是谓得人。宜思结绶之荣，各勉分飞之势。推轮覆
篑，其在兹乎？毗可蓝田县尉，充集贤校理；澣可兴平
县尉直史馆。